Obecné zastupiteľstvo v Čechynciach na základe § 11 ods. 4 písm. k)  zákona č.369/1990 Zb.  o  obecnom zriadení v znení neskorších predpisov a  Štatútu obce Čechynce  schvaľuje  tento

**Rokovací  poriadok**

**Obecného zastupiteľstva v Čechynciach**

**Čl. 1**

**Úvodné ustanovenia**

1/  Rokovací poriadok obecného zastupiteľstva obce Čechynce (ďalej len „obecné zastupiteľstvo“ ) upravuje pravidlá, podmienky, spôsob prípravy a priebehu rokovania obecného zastupiteľstva, jeho uznášania a prijímania uznesení, schvaľovania všeobecne záväzných nariadení a prijímania ďalších úloh obecnej samosprávy

2/  Obecné zastupiteľstvo je zložené z 9 poslancov a vo svojej rozhodovacej činnosti vychádza zo zákona SNR  č. 369/1990 Zb. o obecnom  zriadení v znení neskorších predpisov (ďalej len „zákon č.369/1990 Zb.“) a z ostatných všeobecne záväzných právnych predpisov upravujúcich činnosť obecnej samosprávy

3/  O otázkach, ktoré neupravuje tento rokovací poriadok, ako aj o ďalších zásadách rokovania a svojich vnútorných veciach  rozhoduje obecné zastupiteľstvo podľa zák.  č. 369/1990 Zb. a podľa uznesení obecného zastupiteľstva..

**Čl. 2**

**Základné úlohy obecného zastupiteľstva**

1/  Obecné zastupiteľstvo rozhoduje o základných otázkach života obce v súlade so zákonom č. 369/1990 Zb.  a v súlade so Štatútom obce Čechynce.

2/  Obecné zastupiteľstvo prerokúva a rozhoduje aj o ďalších dôležitých otázkach obecného významu, ktoré upravujú všeobecne záväzné právne predpisy ak to vyžaduje záujem obce Čechynce a jej občanov.

**ČASŤ I.**

**ZASADNUTIA OBECNÉHO ZASTUPITEĽSTVA**

**Čl. 3**

**Ustanovujúce zasadnutie obecného zastupiteľstva**

1/  Ustanovujúce zasadnutie obecného zastupiteľstva po voľbách do orgánov samosprávy obcí zvolá  starosta zvolený v predchádzajúcom volebnom období ( ďalej len „doterajší starosta“) najneskôr do 30 dní odo dňa vykonania volieb.Ak starosta nezvolá ustanovujúce zasadnutie obecného zastupiteľstva, zasadnutie sa uskutoční 30.pracovný deň od vykonania volieb. Ak starosta nie je prítomný, alebo odmietne viesť takto zvolané obecné zastupiteľstvo, vedie ho zástupca starostu , alebo poverený poslanec obecného zastupiteľstva.

2/  Ustanovujúce zasadnutie otvorí a vedie až do zloženia sľubu novozvoleného starostu doterajší starosta. Počas rokovania používa obecné insígnie.

3/  Doterajší starosta oboznámi prítomných s návrhom programu ustanovujúcej schôdze a oznámi, či je obecné zastupiteľstvo spôsobilé rokovať a uznášať sa. Taktiež určí zapisovateľa a dvoch overovateľov zápisnice. Potom vyzve predsedu miestnej volebnej komisie aby informoval prítomných o výsledkoch volieb do obecného zastupiteľstva..

Novozvolený  starosta zloží sľub v súlade s § 13 ods.2 zák. 369/1990 Zb. o obecnom  zriadení. Po jeho zložení preberie od doterajšieho starostu insígnie a ujme sa  vedenia zasadnutia obecného zastupiteľstva.

4/   Novozvolení poslanci skladajú sľub do rúk nového starostu obce podpisom pod text sľubu, ktorý je napísaný na osobitnom liste a pod ktorým je uvedený zoznam poslancov v abecednom poradí.

5/    Novozvolený starosta  :

a. určí svojho zástupcu z poslancov obecného zastupiteľstva( najneskôr do 60 dní od zloženia sľubu)

b. predloží návrh na zriadenie komisií  a na obsadenie ich predsedov.

Poslanci  môžu dávať pozmeňovacie a doplňovacie návrhy týkajúce sa bodu b..

Voľby prebiehajú verejným hlasovaním, pričom zvolení sú tí kandidáti, ktorí získajú najvyšší počet hlasov.

6/    Pre ustanovujúce zasadnutie sa primerane použijú ustanovenia tohto rokovacieho poriadku.

7/    Súčasťou uznesenia z ustanovujúceho zasadnutia obecného zastupiteľstva je aj výška platu starostu obce a výška odmien poslancom obecného zastupiteľstva.

**Čl. 4**

**Príprava rokovania obecného zastupiteľstva**

1/  Prípravu rokovania obecného zastupiteľstva organizuje starosta v súčinnosti s obecným úradom,  poslancami a ďalšími orgánmi zriadenými obecným zastupiteľstvom, ako aj so záujmovými združeniami občanov.

2/  Starosta určí:

-   miesto, čas a program rokovania,

- spôsob prípravy materiálov a zodpovednosť za ich vypracovanie  prípadne vyžiadanie  stanoviska, alebo odbornej expertízy od príslušného orgánu.

3/  Materiály určené na rokovanie obecného zastupiteľstva sa vypracúvajú vecne a časovo tak, aby umožnili prijať podľa povahy veci uznesenie obecného zastupiteľstva,  resp. nariadenie obce.

Obsahujú najmä :

- názov materiálu,

- návrh na uznesenie,

Ak je na programe rokovania prerokovanie všeobecne záväzného nariadenia obce, predloží sa jeho úplné znenie, vrátane osobitne zdôvodnených podmienok účinnosti, dôvodov a ekonomických a iných dopadov na situáciu v obci, hlavne dopadu na rozpočet obce.

4/  Spracovateľ materiálu zodpovedá za to, že jeho obsah, vrátane návrhu na uznesenie a znenie všeobecne záväzného nariadenia obce je v súlade s ústavou, zákonmi a ostatnými všeobecne záväznými právnymi predpismi.

5/  Komisie ako poradné, iniciatívne a kontrolné orgány sa podieľajú na príprave materiálov v súlade s kompetenciami  vymedzenými obecným zastupiteľstvom. Obecné zastupiteľstvo stanoví, v ktorých prípadoch je spracovanie materiálu podmienené stanoviskom, resp. vyjadrením príslušnej komisie.

6/  Materiály, resp. odborné podklady a iné písomnosti na rokovanie obecného zastupiteľstva zabezpečuje obecný úrad a zaistí ich doručenie poslancom najneskôr 5 dní  pred zasadnutím obecného zastupiteľstva.

**Čl. 5**

**Program rokovania obecného zastupiteľstva**

1/ Program rokovania sa oznamuje a zverejňuje na úradnej tabuli obce a web stránke aspoň 3 dni pred zasadnutím obecného zastupiteľstva, alebo 24 hodín pred jeho zvolaním, ak ide o mimoriadne zasadnutie.

2/  Prvým bodom rokovania obecného zastupiteľstva je kontrola uznesení a odpovede na otázky poslancov z predchádzajúceho rokovania, ak neboli zodpovedané písomne.

3/  Návrh ostatných bodov programu a ich poradie predkladá starosta na základe vlastných návrhov, doporučení poslancov a návrhov jednotlivých komisií a dáva o ňom hlasovať. Ak starosta odmietne dať hlasovať o návrhu programu zasadnutia obecného zastupiteľstva, stráca právo viesť zasadnutie obecného zastupiteľstva, ktoré ďalej vedie zástupca starostu, alebo poslanec poverený obecným zastupiteľstvom

4/ Po vyčerpaní schváleného programu rokovania obecného zastupiteľstva starosta zasadnutie ukončí.

**Čl. 6**

**Zvolávanie zasadnutí obecného zastupiteľstva**

1/   Rokovanie obecného zastupiteľstva sa uskutočňuje ako riadne, alebo mimoriadne.

2/   Riadne rokovanie obecného zastupiteľstva sa uskutočňuje 1x za tri mesiace.

3/   Zasadnutie obecného zastupiteľstva zvoláva starosta

4/  Ak starosta nezvolá zasadnutie do troch mesiacov, zvolá ho zástupca starostu alebo iný poslanec  poverený obecným zastupiteľstvom.

5/   Ak starosta nie je prítomný, alebo odmietne viesť rokovanie obecného zastupiteľstva, vedie ho ten,  kto zvolal obecné zastupiteľstvo.

6/  Mimoriadne rokovanie môže byť zvolané na prerokovanie závažných úloh, ak o to požiadajú aspoň traja poslanci, alebo ak o to požiada formou petície najmenej 20% oprávnených voličov obce.

Starosta obce zvolá takéto rokovanie najneskôr do 15 dní od doručenia žiadosti.

7/  Ak starosta nezvolá zasadnutie obecného zastupiteľstva napriek žiadosti minimálne troch poslancov, zasadnutie  sa uskutoční najneskôr v 15 deň od doručenia žiadosti o jeho konanie.

**Čl. 7**

**Zasadnutie obecného zastupiteľstva**

1/  Zasadnutia obecného zastupiteľstva sú zásadne verejné. Okrem poslancov, hlavného kontrolóra obce a obyvateľov obce, sa na zasadnutie obecného zastupiteľstva môžu pozvať ďalšie osoby; zástupcovia vlády Slovenskej republiky , poslanci NR SR, zástupcovia krajských, okresných, obvodných úradov a ďalších štátnych orgánov, ako aj vedúci rozpočtových a príspevkových organizácií a iných právnických osôb.

Obecné zastupiteľstvo vyhlási rokovanie za neverejné, ak predmetom rokovania sú podľa § 12 ods. 9 zákona č. 369/1990 Zb. veci alebo informácie chránené podľa osobitých zákonov. Neplatí to, ak je predmetom rokovania :

a)     Použitie verejných prostriedkov na platy. odmeny a iné náležitosti spojené s výkonom funkcie orgánov obce, členov orgánov obce, zamestnancov obce alebo osôb, ktoré vykonávajú za odplatu činnosť pre obec

b)    Nakladanie s majetkom vo vlastníctve obce, najmä prevod vlastníctva k majetku vo vlastníctve obce, nadobudnutie majetku do vlastníctva obce alebo prenechanie majetku obce do užívania iným osobám.

2/  Obecné zastupiteľstvo rokuje vždy v zbore. Spôsobilé rokovať a uznášať sa je vtedy, ak je prítomná nadpolovičná väčšina všetkých poslancov.

Rokovanie vedie vždy starosta, v jeho neprítomnosti zástupca starostu, resp. poverený poslanec.

3/  Starosta otvorí rokovanie v určenú hodinu, najneskôr však v čase, keď je podľa prezencie prítomná nadpolovičná väčšina všetkých poslancov.

Neúčasť na rokovaní obecného zastupiteľstva sa ospravedlňuje vopred starostovi. Dôvod neúčasti sa vyznačí v prezenčnej listine.

4/  V prípade, ak sa nezíde dostatočný počet poslancov do pol hodiny po čase určenom na začiatok rokovania obecného zastupiteľstva, alebo ak klesne počet poslancov počas rokovania pod nadpolovičnú väčšinu (pri schvaľovaní všeobecne záväzného nariadenia obce), zvolá starosta do 14 dní nové zasadnutie na prerokovanie celého, prípadne zostávajúceho programu.

5/  V úvode rokovania starosta oznámi počet prítomných poslancov, predloží na schválenie program rokovania, určí zapisovateľa a overovateľov zápisnice.

6/   Starosta vedie rokovanie tak, aby splnilo účel v súlade so schváleným programom.

7/  Pokiaľ je k prerokúvanej problematike potrebné predložiť stanovisko komisie, vypočuje sa jej stanovisko pred prijatím rozhodnutia.

8/  Do diskusie sa hlásia poslanci a ostatní účastníci zasadnutia zdvihnutím ruky, starosta udeľuje slovo najprv poslancom v poradí v akom sa do diskusie prihlásili a po nich ostatným účastníkom rokovania. Poslancovi musí byť vždy udelené slovo k prejednávanému bodu.Ak starosta neudelí poslancovi slovo do diskusie k prerokúvanému bodu,  stráca právo viesť zasadnutie obecného zastupiteľstva, ktoré ďalej vedie zástupca starostu Ak zástupca starostu nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom.

9/  Ak na rokovaní požiada o slovo poslanec NR SR, poslanec Európskeho parlamentu, zástupca vlády, alebo predstaviteľ štátnej správy, predsedajúci mu  vždy  udelí slovo.

10/  Účastníci sa o slovo môžu hlásiť do doby, kým poslanci nerozhodli o ukončení diskusie.

11/  Účastníci nesmú rušiť starostu, ani iného rečníka pri jeho prejave, ak mu bolo udelené slovo.

V prípade, že diskutujúci nehovorí k veci, môže mu predsedajúci odobrať slovo s tým, že dá o tomto rozhodnutí hlasovať poslancom. Poslanca, ktorý neuposlúchne výzvu, ktorou sa mu odobralo slovo alebo ktorý svojimi prejavmi alebo činmi v rokovacej miestnosti prekročil hranice slušnosti, môže predsedajúci vykázať z rokovacej miestnosti až do skončenia rokovania.

12/  Každý poslanec obecného zastupiteľstva má právo prerušiť diskutujúceho faktickou poznámkou (zdvihnutím ruky). Táto musí súvisieť s témou diskutovaného príspevku a nesmie trvať viac ako 30 sekúnd.

13/ Ak predloží starosta obecnému zastupiteľstvu na prerokovanie uznesenie, ktorého výkon pozastavil podľa § 13 ods.6 zákona č.369/1990 Zb. môže podľa § 13 ods. 8 zákona č.369/1990 obecné zastupiteľstvo toto uznesenie potvrdiť trojpätinovou väčšinou hlasov všetkých poslancov. Ak obecné zastupiteľstvo uznesenie nepotvrdí do dvoch mesiacov od jeho schválenia, uznesenie stráca platnosť. Výkon potvrdeného uznesenia starosta nesmie pozastaviť

14/  Diskusia sa ukončí vtedy, keď vystúpili všetci prihlásení. Návrh na ukončenie diskusie môže podať každý  poslanec obecného zastupiteľstva, o tomto návrhu sa hlasuje bez diskusie a mimo poradia.

15/   Z každého rokovania obecného zastupiteľstva sa vyhotovuje zápisnica, v ktorej sa uvedie aj to, kto viedol zasadanie, koľko poslancov bolo prítomných, ktorí poslanci neboli prítomní, ktorí poslanci /menovite/ vystúpili v diskusii a aký bol výsledok hlasovania. Pri hlasovaní sa môže menovite uviesť ako hlasovali o návrhu jednotliví poslanci.

16/   Zápisnicu overujú dvaja zapisovatelia, schválení obecným zastupiteľstvom. Overená zápisnica je záznamom o zasadaní obecného zastupiteľstvo a odovzdáva sa starostovi spolu s predloženými podkladmi, prílohami a uzneseniami na archivovanie. Súčasťou zápisnice je prezenčná listina zo zasadnutia.

**ČASŤ II.**

**VŠEOBECNE ZÁVAZNÉ NARIADENIA OBCE  
A UZNESENIA OBECNÉHO ZASTUPITEĽSTVA**

**Čl. 8**

**Príprava uznesení obecného zastupiteľstva a nariadení obce**

1/     Návrhy uznesení obecného zastupiteľstva sa pripravujú súčasne s predkladanými materiálmi.

Za ich včasnú prípravu zodpovedá predkladateľ materiálu a poslancom sa poskytnú spolu s návrhom materiálov pred rokovaním.

2/  Konečný návrh, ktorý môže byť upravený podľa priebehu rokovania, predkladá obecnému zastupiteľstvu predkladateľ

3/  Uznesenia obecného zastupiteľstva sa formulujú stručne s menovitým určením nositeľov úloh z nich vyplývajúcich a s termínmi pre ich splnenie.

4/  Uznesením obecného zastupiteľstva sa ukladajú úlohy spravidla starostovi obce, komisiám, poslancom obecného zastupiteľstva, hlavnému kontrolórovi, pracovníkom obecného úradu.

**Čl. 9**

**Postup prijímania uznesení obecného zastupiteľstva**

1/    Návrhy na uznesenie obecného zastupiteľstva predkladá predkladateľ.

2/  Pokiaľ povaha uznesenia, alebo iné skutočnosti vyžadujú, aby obecné zastupiteľstvo osobitne hlasovalo o jednotlivých bodoch navrhovaného uznesenia, poradie určí predsedajúci.

3/  V prípade, ak predložený návrh uznesenia je v dvoch variantoch, alebo viacerých alternatívach, hlasuje obecné zastupiteľstvo najprv o návrhu odporúčanom predkladateľom..

Schválením jedného variantu, alebo alternatívy sa ostatné považujú za neprijaté.

4/  Keď  obecné zastupiteľstvo neprijme navrhované uznesenie alebo žiadne z navrhovaných alternatív, starosta, resp. predsedajúci navrhne ďalší postup, ktorý predloží obecnému zastupiteľstvu na schválenie.

5/     Hlasuje sa verejne –  zdvihnutím ruky.

Uznesenie je prijaté, ak zaň hlasuje nadpolovičná väčšina prítomných poslancov okrem prípadov, ktoré stanovuje zákon.

Obecné zastupiteľstvo môže rozhodnúť, že o určitej záležitosti sa bude rozhodovať tajným hlasovaním.

6/      Prijaté uznesenie obecného zastupiteľstva podpisuje starosta do 10 dní od ich schválenia obecným zastupiteľstvom.

7/     Starosta môže pozastaviť výkon uznesenia ak sa domnieva, že odporuje zákonu alebo je pre obec zjavne nevýhodné tak, že ho nepodpíše v lehote uvedenej v bode 6 tohto ustanovenia.

8/  Uznesenie obecného zastupiteľstva obecný úrad zverejní spôsobom v mieste obvyklým /na úradnej tabuli a na web stránke obce/

**Čl. 10**

**Všeobecne záväzné nariadenia obce**

1/  Na plnenie úloh samosprávy obce alebo ak to ustanovil zákon, vydáva obec všeobecne záväzné nariadenia  / ďalej len „VZN“ / - najmä §4 ods. 3 zák. 369/1990 Zb.

2/   Na prijímanie VZN sa vzťahuje § 6 ods. 3-9 zák. SNR č. 369/90 Zb.

3/ K predloženému návrhu nariadenia môžu poslanci, fyzické a právnické osoby predkladať pozmeňovacie návrhy písomnou formou alebo ústne do zápisnice na obecnom úrade. Pozmeňovacie návrhy možno predkladať najneskôr do termínu rokovania obecného zastupiteľstva, na ktorom sa bude o VZN rozhodovať.

Pozmeňovacie  návrhy musia byť formulované presne, jasne a zrozumiteľne podľa čl.4 ods.3 tohto rokovacieho poriadku.

4/   Hlasuje sa verejne, zdvihnutím ruky, pričom najprv sa hlasuje o pozmeňovacích návrhoch.

5/  Nariadenie obce je schválené, ak zaň hlasuje trojpätinová väčšina prítomných poslancov obecného zastupiteľstva.

6/   Nariadenia obce podpisuje starosta obce do 10 dní od ich schválenia.

7/  Nariadenie obce sa musí vyhlásiť. Vyhlásenie sa vykoná vyvesením nariadenia na úradnej tabuli v obci najmenej na 15 dní.

Účinnosť nadobúda nariadenie 15-tym dňom od vyvesenia, ak v ňom nie je ustanovený neskorší začiatok účinnosti.

8/   Nariadenia obce sú každému prístupné na Obecnom úrade v Čechynciach.

**Čl. 11**

**Kontrola plnenia uznesení obecného zastupiteľstva**

**a nariadení obce**

1/   Kontrolu plnenia úloh vyplývajúcich z uznesení obecného zastupiteľstva vykonávajú poslanci obecného zastupiteľstva a hlavný kontrolór obce v rámci plánu kontrolnej činnosti v úzkej súčinnosti so starostom. Správu o stave plnenia predchádzajúcich prijatých uznesení predkladá starosta resp. predsedajúci v úvode rokovania obecného zastupiteľstva.

2/  Obecný úrad vytvára podmienky pre realizáciu úloh stanovených uzneseniami obecného zastupiteľstva a vykonáva všeobecne záväzné nariadenia obce.

**ČASŤ III.**

**OTÁZKY POSLANCOV**

**Čl. 12**

1/  Poslanci majú právo na zasadaní obecného zastupiteľstva klásť otázky starostovi,  pracovníkom obecného úradu, hlavnému kontrolórovi vo veciach výkonu ich práce.Poslancovi OZ musí byť vždy udelené slovo k prejednávanému bodu.

2/  V prípade, ak obsah vznesenej interpelácie vyžaduje, aby záležitosť bola prešetrená, alebo je nutné vykonať iné opatrenia, alebo ak vysvetlenie nie je postačujúce, musí sa poslancovi poskytnúť odpoveď na nasledujúcom zasadnutí obecného zastupiteľstva.

**ČASŤ  IV.**

**ORGANIZAČNO-TECHNICKÉ ZABEZPEČENIE ROKOVANÍ  
OBECNÉHO ZASTUPITEĽSTVA**

**Čl. 13**

1/  O rokovaní obecného zastupiteľstva sa spíše zápisnica, ktorá obsahuje záznam o tom, kto viedol rokovanie, počet prítomných poslancov, schválený obsah programu rokovania, priebeh rokovania, prijaté uznesenia a výsledky hlasovania.

Zápisnicu z rokovania podpisuje starosta, určení overovatelia a zapisovateľ.

Zápisnica sa musí vyhotoviť do piatich pracovných dní od konania obecného zastupiteľstva.

2/  Všetky materiály z rokovaní obecného zastupiteľstva sa archivujú.

Poslanci a ďalej osoby určené starostom, majú k týmto materiálom prístup.

3/ Obecný úrad organizačno-technicky zabezpečuje rokovania obecného zastupiteľstva, ako aj archivovanie kompletných materiálov z nich.

4/ Obecný úrad vedie evidenciu VZN a uznesení obecného zastupiteľstva obce a dokumentuje ich zmeny, doplnky, alebo zrušenie.

**ČASŤ  V.**

**SPOLOČNÉ A ZÁVEREČNÉ USTANOVENIA**

**Čl. 14**

1/  Ruší sa uznesenie obecného zastupiteľstva zo dňa 17.9.2010 pod číslom 6/2010, ktorým bol schválený rokovací poriadok Obecného zastupiteľstva v Čechynciach.

2/ Nadobudnutím účinnosti tohto rokovacieho poriadku stráca platnosť predošlý rokovací poriadok účinný od 17.9.2010.

3/  Poslanci obecného zastupiteľstva sú povinní riadiť sa týmto rokovacím poriadkom a dôsledne dodržiavať jeho ustanovenia

4/  Tento rokovací poriadok prerokovalo a schválilo Obecné zastupiteľstvo v Čechynciach  dňa 30.1.2015 uznesením č. 15/2015.

5/ Rokovací poriadok nadobúda účinnosť dňom schválenia Obecným zastupiteľstvom v Čechynciach.

6/ Zmeny a doplnky tohto rokovacieho poriadku schvaľuje obecné zastupiteľstvo 3/5 väčšinou všetkých poslancov obecného zastupiteľstva.

V Čechynciach dňa 30.1.2015

                                                                                               Róbert Kupeček

                                                                                                    starosta obce